text: Bien se perçut que corrouciez
   Estoit li vilains et iriez.
   Et il, moult despiteusement,
   Li dist : "Venez hastéement
   Au roi, qui mandée vous a."
   Et cele tantost s'avisa
   Pourquoi li rois l'avoit mandée.
   Errant est vers le roi alée,
   Et l'a en la chambre trouvé.
   Melancoliëus et iré
   Le trouva; mais tout erranment
   Li a conté tout l'errement
   Si com Cléomadès l'ot dit.
   Quant li rois Carmans entendit
   Que cil dist que Bleopatris
   Estoit, tous en fu esbahis ;
   Bien sot que n'est pas verités.
   Tantôt est ou praël entrés,
   Et cil dou praël sus saillirent
   Sitost que le roi Carmant virent.
  